Source: https://beta.e-justice.europa.eu/19/HU/national_specialised_courts?ROMANIA&init=true&member=1
Timestamp: 2019-11-17 17:26:42
Document Index: 26323413

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ez az oldal Románia szakosított bíróságairól nyújt tájékoztatást.
Az oldal tartalmának a gépi fordítása megtekinthető itt. Figyelem: a gépi fordítás csakis általános tájékoztatási célt szolgál. A weboldal tulajdonosa nem vállal semminemű felelősséget a gépi fordítás minőségéért. Language ----- magyar ----- bolgár spanyol cseh dán német észt görög angol francia horvát olasz lett litván máltai holland lengyel portugál szlovák szlovén svéd
Brassói gyermek- és családügyi törvényszék (Tribunalul pentru Minori și Familie Brașov)
A brassói székhelyű gyermek- és családügyi törvényszék a kiskorúak által vagy velük szemben elkövetett bűncselekményekkel kapcsolatos ügyeket tárgyalja. E törvényszék felállítása előtt ezek az ügyek a brassói törvényszék hatáskörébe tartoztak.
Szakosított törvényszékek
Három szakosított törvényszék (korábban szakosított kereskedelmi bíróság) létezik:
a kolozsvári szakosított törvényszék (Tribunalul Specializat Cluj);
a marosvásárhelyi szakosított törvényszék (Tribunalul Specializat Mureș);
az argyasi szakosított törvényszék (Tribunalul Specializat Argeș).
Ezek a törvényszékek a vállalkozókat érintő ügyeket tárgyalják. Vállalkozónak minősül mindenki, aki vállalkozást működtet.
A katonai bíróságok hatáskörét a büntetőeljárási törvénykönyv határozza meg. Minden katonai bíróság a katonai egységek jogállásával rendelkezik.
A katonai bíróságok hierarchiája a következő:
négy katonai törvényszék (Bukarestben, Kolozsváron, Jászvásáron és Temesváron);
bukaresti katonai fellebbviteli bíróság.
A katonai bíróságokat katonai bírák, fogalmazók, titkárok és egyéb alkalmazottak alkotják.
Katonai törvényszékek
Romániában négy katonai törvényszék van:
Bukarestben;
Kolozsváron;
Jászvásáron;
Temesváron.
A katonai törvényszék a legfelsőbb szintű elsőfokú bíróságként a Románia védelmi ereje ellen elkövetett bűncselekményekkel kapcsolatos ügyeket (például a katonai rend és fegyelem elleni bűncselekményeket, a harcmezőn elkövetett bűncselekményeket stb.), valamint – az ezredesi rangig bezárólag – a tisztek által a hivatali kötelezettségeikkel összefüggésben elkövetett bűncselekményekkel kapcsolatos ügyeket tárgyalja.
A bukaresti regionális katonai törvényszék (Tribunalul Militar Teritorial București)
A regionális katonai törvényszék a következő ügyeket tárgyalja:
Elsőfokú bíróságként – az ezredesi rangig bezárólag – a tisztek által a hivatali kötelezettségeikkel összefüggésben elkövetett alábbi bűncselekményekkel kapcsolatos ügyeket tárgyalja:
az élet, a testi épség és az egészség elleni bizonyos bűncselekmények;
a személyes szabadság elleni bizonyos bűncselekmények;
bizonyos szexuális bűncselekmények;
bizonyos vagyon elleni bűncselekmények;
munkahelyen elkövetett vagy azzal kapcsolatos bizonyos bűncselekmények;
az igazságszolgáltatás rendje elleni bizonyos bűncselekmények;
a sértett halálát okozó vagy öngyilkosságát kiváltó szándékos bűncselekmények;
csődbűntett (ha a bűncselekmény a bankrendszerrel kapcsolatos).
Felülvizsgálati fórumként elbírálja a sértett feljelentése alapján indult büntetőeljárásban a katonai törvényszék által hozott határozatokkal szembeni felülvizsgálati kérelmeket, továbbá a büntetőügyben a katonai törvényszék által hozott, megelőző vagy biztosítási intézkedésekkel, ideiglenes szabadlábra helyezéssel, a büntetőítéletek végrehajtásával vagy a rehabilitációval kapcsolatos határozatokkal szembeni felülvizsgálati kérelmeket, valamint a törvény által meghatározott egyéb ügyeket.
A regionális katonai törvényszék ezenkívül dönt az illetékességi területén lévő katonai törvényszékek közötti illetékességi összeütközések kérdésében.
A bukaresti katonai fellebbviteli bíróság (Curtea Militară de Apel București)
A katonai fellebbviteli bíróság az alábbi ügyeket tárgyalja:
a katonatisztek által elkövetett, az állam biztonsága elleni, valamint béke és emberiség elleni bűncselekmények;
a katonai törvényszékek és a regionális katonai törvényszékek bírái, valamint az említett törvényszékek mellett létrehozott katonai ügyészségek katonai ügyészei által elkövetett bűncselekmények.
Fellebbviteli bíróságként elbírálja a regionális katonai törvényszékek által első fokon hozott határozatokkal szembeni fellebbezéseket.
Felülvizsgálati fórumként elbírálja a büntetőügyekben a katonai törvényszék által első fokon hozott határozatokkal szembeni felülvizsgálati kérelmeket (a regionális katonai törvényszék hatáskörébe tartozó ügyek kivételével), valamint a törvény által meghatározott egyéb ügyeket.
Dönt a regionális katonai törvényszékek közötti illetékességi összeütközések, a katonai törvényszékek és a regionális katonai törvényszékek közötti hatásköri összeütközések, valamint a különböző regionális katonai törvényszékek illetékességi területén lévő katonai törvényszékek közötti illetékességi összeütközések ügyében, továbbá a törvény által meghatározott egyéb ügyekben.
Romániában nincsenek közigazgatási bíróságok. A közigazgatási ügyek eldöntésére a bíróságok külön közigazgatási kollégiumai rendelkeznek hatáskörrel.
Alkotmánybíróság (Curtea Constituțională)
Az Alkotmánybíróság kilenc bíróból áll, akiket kilencéves hivatali időre neveznek ki. A hivatali időt nem lehet meghosszabbítani vagy megújítani. Három bírót a Képviselőház jelöl, hármat a Szenátus, hármat pedig Románia elnöke. Az alkotmánybírák titkos szavazással, három évre választják meg az alkotmánybíróság elnökét. Az alkotmánybírák egyharmada háromévente cserélődik.
A román alkotmány 146. §-a értelmében az Alkotmánybíróság a következő jogkörökkel rendelkezik:
A következők valamelyikének megkeresésére dönt a törvények alkotmányosságáról azok kihirdetését megelőzően: Románia elnöke; a parlament valamelyik kamarájának elnöke; a kormány; a Legfelsőbb Semmítő- és Ítélőszék; az ombudsman; legalább 50 képviselő vagy legalább 25 szenátor. Emellett az alkotmány felülvizsgálatára irányuló bármilyen kezdeményezés esetén hivatalból is eljárhat.
A parlament bármely kamarájának elnöke, legalább 50 képviselő vagy legalább 25 szenátor kezdeményezésére dönt a nemzetközi szerződések és egyéb nemzetközi megállapodások alkotmányosságáról.
A parlament bármely kamarájának elnöke, bármely parlamenti frakció, legalább 50 képviselő vagy legalább 25 szenátor kezdeményezésére dönt a parlament házszabályának alkotmányosságáról.
Dönt a törvényekkel és a rendeletekkel szemben a bíróságok vagy a kereskedelmi választottbíróságok előtt emelt alkotmányossági kifogásokról. Ilyen kifogás közvetlenül az ombudsmanhoz is benyújtható.
Románia elnökének, a parlament valamelyik kamarája elnökének, a miniszterelnöknek vagy a Magisztratúra Legfelsőbb Tanácsa elnökének kérésére dönt a hatóságok között felmerült alkotmányjogi természetű jogvitákról.
Felügyeli a Románia elnökének megválasztására irányuló eljárás szabályainak betartását, valamint megerősíti a választási eredményt.
Tanácsadó véleményt ad a Románia elnökének hivatalból való felfüggesztésére irányuló javaslatokról.
Megállapítja az államfői tisztség ideiglenes betöltését indokolttá tevő körülmények fennállását, és megállapításait közli a parlamenttel és a kormánnyal.
Felügyeli a népszavazás megszervezésére és megtartására vonatkozó eljárás szabályainak betartását, valamint megerősíti a népszavazás eredményét.
Ellenőrzi, hogy teljesültek-e az állampolgárok jogszabály-kezdeményezési jogának gyakorlására vonatkozó feltételek.
Dönt a politikai pártok alkotmányellenességével kapcsolatos kifogásokról.
Ezenkívül a bíróságokról szóló organikus törvényben (az ismételten közzétett 47/1992. törvényben) meghatározott egyéb feladatokat is ellát.
A romániai Jogalkotási Tanács által üzemeltetett és fenntartott romániai jogi adatbázis valamennyi romániai jogalkotási aktus (törvények, kormányrendeletek, kormányhatározatok stb.) teljes szövegét tartalmazza.
A bíróságok hatásköre és illetékessége - Románia